Diari Oficial de la Generalitat Valenciana


Sumari del DOGV 7709, del 01-02-2016 (2016/571)

RESOLUCIÓ de 29 de gener de 2016, del director general de Relacions amb les Corts, per la qual es disposa la publicació del conveni entre l'Administració General de l'Estat, a través del Ministeri d'Agricultura, Alimentació, i Medi Ambient i la Generalitat en matèria d'estadística, any 2015.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7709

Data del DOGV
:   01-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/571


Data del document
:   29-01-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de gener de 2016, del director general de Relacions amb les Corts, per la qual es disposa la publicació del conveni entre l'Administració General de l'Estat, a través del Ministeri d'Agricultura, Alimentació, i Medi Ambient i la Generalitat en matèria d'estadística, any 2015. [2016/571]  
L'Administració General de l'Estat, a través del Ministeri d'Agricultura, Alimentació i Medi Ambient, i la Generalitat han subscrit, prèvia tramitació reglamentària, el dia 16 de desembre de 2015, el conveni en matèria d'estadística, any 2015.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 28/2016 i que figura com a annex d'esta resolució.  
  
València, 29 de gener de 2016.- El director general de Relacions amb les Corts: Antonio Torres Salvador.  
  
  
Conveni específic de col·laboració entre l'Administració General de l'Estat a través del Ministeri d'Agricultura, Alimentació i Medi Ambient, i la Comunitat Autònoma de la Generalitat Valenciana, a través de la Conselleria d'Agricultura, Medi Ambient, Canvi Climàtic i Desenvolupament Rural, en matèria d'estadística, any 2015  
  
Madrid, 16 de desembre de 2015  
  
Reunits  
D'una banda, Jaime Haddad Sánchez de Cueto, subsecretari d'Agricultura, Alimentació i Medi Ambient, en virtut del Reial Decret 2024/2011, de 30 de desembre, pel qual es disposa el seu nomenament, en nom i representació de l'esmentat departament, d'acord amb les atribucions delegades en l'Ordre AAA/838/2012, de 20 d'abril (BOE de 24 d'abril), sobre delegació de competències del Ministeri d'Agricultura, Alimentació i Medi Ambient, modificada per l'Ordre AAA/1402/2012, de 19 de juny (BOE de 28 de juny).  
I d'una altra, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, en virtut del Decret 8/2015, de 29 de juny, del president de la Generalitat, i autoritzada per a la firma del present conveni per Acord del Consell de 13 de novembre de 2015  
Ambdós parts es reconeixen capacitat jurídica suficient per a subscriure el present conveni de col·laboració i, amb aquesta finalitat,  
  
Exposen  
Primer. Que el Ministeri d'Agricultura, Alimentació i Medi Ambient actua d'acord amb el que estableix l'article 149.1.31a de la Constitució Espanyola, que reserva de forma exclusiva a l'Estat la competència en matèria d'estadística per a fins estatals.  
D'altra banda, la Comunitat Valenciana ha assumit la competència exclusiva en matèria estadística d'interés de la Generalitat, de conformitat amb el que preveu l'article 49.1.32 del seu Estatut d'Autonomia (en la redacció donada per la Llei Orgànica 1/2006, d'11 d'abril).  
Segon. Que la Llei 12/1989, de 9 de maig, de la Funció Estadística Pública, l'objecte de la qual és la regulació de la funció estadística per a fins estatals, estableix en l'article 41 que els serveis estadístics de l'Administració de l'Estat i de les comunitats autònomes podran celebrar convenis relatius al desenvolupament d'operacions estadístiques quan això convinga per al perfeccionament i l'eficàcia d'aquestes o per a evitar duplicitats i despeses. Els esmentats convenis hauran de fixar, quan la deguda coordinació ho requerisca, els procediments tècnics relatius a l'arreplega, tractament i difusió de la informació, incloent-hi els terminis en què han de dur-se a terme les esmentades operacions. En el marc dels convenis de cooperació podran establir-se fórmules de participació dels serveis estatals en el finançament d'estadístiques per a fins estatals o autonòmics.  
Tercer. Que el Ministeri d'Agricultura, Alimentació i Medi Ambient i la Comunitat Autònoma de la Generalitat Valenciana han mantingut una estreta relació de col·laboració per mitjà de la firma de convenis bilaterals en matèria d'estadística per a dur a terme, cada any, les funcions necessàries en la recollida d'informació, gravació i validació de les dades en el seu àmbit territorial per a l'execució dels programes d'estadístiques corresponents.  
Les parts han subscrit amb data 13 de març de 2014 un conveni marc en matèria d'estadística any 2014-2016.  
Quart. Que les parts consideren convenient subscriure un conveni per a l'harmonització i comparabilitat de les estadístiques elaborades en virtut de les seues competències, així com per a establir una única font de recollida d'informació, que evite duplicitats, divergències i molèsties a l'informador i minimitze el cost que suposa l'execució de les operacions estadístiques, garantint el suficient grau de cobertura, fiabilitat i oportunitat, d'acord amb les exigències de la normativa nacional i de la Unió Europea. El Consell de Ministres, en la reunió d 16.10.2015, va autoritzar la celebració del present conveni.  
Cinqué. Que l'article 6, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, habilita l'Administració General de l'Estat i els òrgans de govern de les comunitats autònomes, per a realitzar convenis de col·laboració entre si i en l'àmbit de les competències respectives.  
Conseqüentment, les parts estan habilitades per a la subscripció d'aquest conveni de col·laboració, el qual quedarà fora de l'àmbit d'aplicació del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, excepte per a la resolució dels dubtes i de les llacunes que pogueren presentar-se, i en aquest cas seran aplicables els principis de l'esmentat text legal.  
Per tot allò que s'ha exposat, les parts acorden subscriure el present conveni de col·laboració, amb subjecció a les següents:  
  
CLÀUSULES  
  
Primera. Objecte  
El present conveni de col·laboració té per objecte establir l'acció conjunta de les parts firmants, en matèria d'estadística agrària, ramadera i alimentària, per a dur a terme, durant l'any 2015, les funcions necessàries en la recollida d'informació en explotacions agràries i ramaderes, establiments, empreses industrials i mercats de productes agraris i ramaders; així com la seua gravació i validació, en l'àmbit territorial de la Comunitat Valenciana, per a l'execució de les operacions estadístiques corresponents.  
  
Segona. Actuacions  
1. La Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana es compromet a realitzar les actuacions següents:  
a) Realitzar les operacions estadístiques d'interés autonòmic en exercici de la seua competència exclusiva sobre les estadístiques per a fins de la Comunitat Autònoma.  
b) Realitzar durant l'any 2015 les operacions estadístiques acordades entre ambdós parts i posterior entrega dels resultats obtinguts al Ministeri d'Agricultura, Alimentació i Medi Ambient, d'acord amb el calendari establit.  
c) Disposar dels recursos materials i humans necessaris, ja siga de forma directa o indirecta per a realitzar les operacions estadístiques acordades.  
2. El Ministeri d'Agricultura, Alimentació i Medi Ambient es compromet a realitzar les actuacions següents:  
a) El tractament, depuració, integració i difusió de les operacions, en matèria d'estadística, realitzades per la Comunitat Autònoma, segons el calendari acordat.  
b) Finançar conforme el que estableix la clàusula tercera aquella part dels treballs que ha de realitzar la Comunitat Autònoma conduents a la realització del Programa d'Estadístiques.  
3. Les principals característiques metodològiques, així com les dates d'entrega de les dades de les operacions estadístiques, a què es fa referència en la clàusula quarta sobre programes de treball, seran determinades per la Comissió de Seguiment.   
4. El detall de les actuacions i el pressupost per a l'any 2015 s'inclouen en l'annex I.  
  
Tercera. Pressupost, finançament i forma de pagament  
El present conveni serà finançat pel Ministeri d'Agricultura, Alimentació i Medi Ambient a càrrec de l'aplicació pressupostària 23.81.935M.976.81, dels Pressupostos Generals de l'Estat de l'any 2015.  
La contribució màxima del Ministeri d'Agricultura, Alimentació i Medi Ambient puja a 120.275,13 euros, que es destinaran a l'execució de les operacions estadístiques acordades per les parts conforme a la planificació anual i el calendaris de les operacions estadístiques que s'acorden.  
El Ministeri d'Agricultura, Alimentació i Medi Ambient abonarà a la Generalitat Valenciana el dit import, per mitjà de transferència al compte bancari, codis: 2529.8057.33.5313437371 o el que puga substituir-lo, una vegada comprovats els treballs realitzats, i certificada la seua conformitat pel ministeri.  
La Comunitat Autònoma aportarà el mitjans materials i humans necessaris per a la realització de les operacions estadístiques acordades, sense que d'aquest conveni es deriven aportacions dineràries per part de la Comunitat Autònoma.  
  
Quarta. Programes de treball  
Les operacions estadístiques, així com els treballs concrets que s'efectuen, que haurà de realitzar la Comunitat Autònoma, base d'aquest conveni de col·laboració, seran les assignades en el Pla Estadístic Nacional (PEN) al Ministeri d'Agricultura, Alimentació i Medi Ambient i en les quals figure la Comunitat Autònoma com a organisme col·laborador, aprovat per mitjà del Reial Decret 1658/2012, aplicant-se el Reial Decret 1085/2014, així com aquelles operacions necessàries per a l'elaboració dels Comptes Econòmics Regionals de l'Agricultura d'acord amb la Metodologia publicada pel Ministeri de 19 de desembre, pel qual s'aprova el programa anual 2015.  
L'entrega de les dades es realitzarà amb l'antelació suficient per a poder complir amb els terminis indicats tant en la reglamentació europea, com en els calendaris de difusió publicats en els programes anuals referits en l'apartat anterior.  
  
Cinquena. Comissió de seguiment  
Es crea una comissió de seguiment per a avaluar el grau de compliment del present conveni, formada per dos representants de cada part. La dita comissió es reunirà, com a mínim, una vegada a l'any i sempre que les necessitats així ho requerisquen.  
Actuarà com a president de la dita comissió la subdirectora general d'Estadística del Ministeri d'Agricultura, Alimentació i Medi Ambient o persona en qui delegue i com a secretari un funcionari de la Subdirecció General d'Estadística nomenat pel president amb nivell mínim 28.  
  
Els representants de la Comunitat Autònoma en l'esmentada comissió seran nomenats per la persona titular de la subsecretaria de la conselleria competent en agricultura i alimentació.  
Les funcions de la comissió seran les següents:  
- Programar i planificar els treballs a desenvolupar als efectes del correcte compliment del contingut del conveni, així com les dates d'entrega de les dades de les operacions estadístiques  
- Acordar la metodologia i les normes de depuració que s'ha de seguir en l'elaboració de les estadístiques.  
- Resoldre les discrepàncies i conflictes que es presenten en relació amb l'execució del conveni.  
- Assegurar l'òptima coordinació entre les parts.  
Aquesta comissió s'ajustarà en tot el no específicament previst, a les normes contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sisena. Duració  
El present conveni produirà efectes des del dia de la seua firma i fins al 31 de desembre de 2015.  
  
Setena. Extinció del conveni  
L'extinció del present conveni de col·laboració serà per incompliment motivat o per desistiment d'una de les parts.  
En el cas de resolució anticipada del conveni les actuacions en curs continuaran efectuant-se fins a la seua completa finalització, però no s'iniciaran noves actuacions.  
  
Vuitena. Obligacions econòmiques per a la Generalitat  
L'aplicació i l'execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Novena. Jurisdicció  
El present conveni té naturalesa administrativa, segons el que disposa l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es troba exclòs de l'àmbit d'aplicació del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, en virtut del que estableix l'article 4.1.c de la mencionada norma.  
Les controvèrsies que pogueren plantejar-se sobre la interpretació i execució del present conveni, que no hagen pogut ser resoltes per la comissió de seguiment, seran de coneixement per la jurisdicció contenciosa administrativa, d'acord amb la Llei 29/1998, de 13 de juliol, reguladora d'aquest ordre jurisdiccional.  
  
I, en prova de conformitat, i per a la deguda constància de quant queda convingut, les parts firmen el present conveni de col·laboració, per triplicat exemplar i en tots els seus fulls, en el lloc i la data a l'inici indicats.  
  
El ministre d'Agricultura, Alimentació i Medi Ambient, p. d. (O AAA/838/2012, de 20.04.2012, modificada per O AAA/1402/2012, de 19.06.2012), el subsecretari: Jaime Haddad Sánchez de Cueto.  
  
La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.